Pico Santo António
De Pico Santo António is de tweethööchste Barg vun’t Eiland Boa Vista in de Republiek Kap Verde.

De Barg liggt in’n Süüdoosten vun dat Eiland. Na’n Noorden to slutt sik en flache Steenwööst (Hammada) an, so dat de Pico al vun Wieten her to sehn is. Na’n Süüden is de Landschap wat bultiger un veer Kilometer wieter na Süüdoost liggt de Rocha Estância, de mit 354 m de veerthööchste Barg vun dat Eiland is. De Pico Santo António is mit 379 m blots acht Meter sieter as de Monte Estância.

De Tipp vun’n Pico Santo António sütt wat sünnerlich ut. Ut de teemlich sütje anstiegen Flanken kiekt baven en piellieke Felsstruktur rut, de ut süligen Basalt bestaht. De wiest op gliek op de Natur vun den Barg hen, de fröher mol en Vulkan wesen is, de dör Erosion langsom afdragen warrt. De Basaltsülen sünd de verklamten Överresten vun de Lava, de in verleden Tieten dör den Sloot hoochkamen is.

Borns 

Kap Verde